Hlina, Alojz, poslanec NR SR (2014-06-27):
Ďakujem veľmi pekne. Tak som mierne dotknutý, že nebudeme mať za spravodajcu pána Poliačika, ale uspokojím sa aj s pánom Kadúcom, ale predsa len s pánom Poliačikom to má väčšiu tenziu vzhľadom na naše zásadné rozpory v nazeraní na niektoré základné veci. Prosím vás, zajtra bude aj pochod, pochod Pride, Gay pride, alebo jak sa to vlastne volá, s mottom „Poď vonku s rodinou“. Niekedy naozaj treba vysokú mieru pochopenia pre niektoré mottá a organizované akcie, som to tu včera hovoril, že v tomto prípade je to dokonca kontraproduktívne, že vyzvať ľudí pod týmto heslom na účasť na takom pochode, lebo to irituje. Keby niekomu skutočne záležalo na ľudskoprávnom rozmere, ktorý tam skutočne existuje v určitých skupinách, tak ja keby som im chcel poradiť, čo im teda nechcem radiť, ale čisto teoreticky, tak určite by som nepovedal, že majú zvolať ten pochod pod takýmto heslom. Lebo to presne opačnú odozvu na to dostanú. Čiže ono už tá rodina je, zdá sa, v chápaní niekoho všeličo, hej. Nám sa podarilo čiastočne fixovať aspoň jednu hodnotu, jeden status, ktorý dlhodobo je vnímaný, a dokonca už aj do ústavy, to však neznamená, že niekto nebude atakovať iné, iné hodnoty a skutočnosti, s ktorými sme v zásade vysporiadaní po stáročia, čiže rodinu, možno rodiča, že tu možno bude tendencia otca a z otca sa nestane otec, ale niekto. A tento návrh zákona s tým čiastočne súvisí, že čo všetko sa javí ako rodina alebo chápe ako rodina a dokonca teda je aj pod tým zákonom o rodine. My sme, žiaľ, sa stretávame so skutočnosťami, ktoré by niekoho ani v zásade nenapadli. Alebo zákonodarca v zásade ani nemohol vedieť, že to nejakým takýmto spôsobom môže niekoho napadnúť. Lebo je to svojím spôsobom totálne absurdné. Žiaľ, stáva sa to a bude sa to stávať čoraz častejšie, na to chcem upozorniť, lebo to funguje. Úlohou zákonodarcu je podľa mňa operatívne reagovať aj na skutočnosti, na ktoré prípadne pri zákone nemyslel. Aj, čiže sú dobré zákony, ktoré majú dlhú trvácnosť, ale ešte neznamená, že keď sa zistilo časom, že ten zákon v čase a priestore, je potrebné, aby doznal nejaké zmeny, že sa práve kvôli tej hodnote dlhodobosti k tomu nevrátime a operatívne to nevyhodnotíme. Je načase sa vrátiť aj k zákonu o rodine. Lebo, žiaľ, sa stávajú veci, s ktorými zákonodarca nerátal. Otcom sa stanete, a všetci dobre vieme, jak sa človek stane otcom, ale z formálneho hľadiska podľa zákona o rodine z manželstva alebo súhlasným vyhlásením. A, žiaľ, v praxi sa stáva to, že sa nám stávajú otcami ľudia, ktorí v zásade možno ani teoreticky už nemôžu byť otcami. Vzhľadom na vek, fyzickú kondíciu. V čom je teda podstata toho, v čom je čaro, že sa niekto vyhlási a prehlási za otca? Pre neho už asi v zásade veľké nie, keď je častokrát ten človek na smrteľnej posteli, pre neho to v zásade nemá až taký problém, ako by niekto povedal, že povinnosti, lebo však ani platenie výživného, lebo však nie je z čoho, pokiaľ je v tom statuse, ako je, avšak jeho úmrtím nastávajú skutočnosti, ktoré pomôžu tým, ktorí tento, toto rodičovstvo takýmto spôsobom sprostredkovali, to znamená vyplácanie sirotského. No zjednoduším to, je možné naozaj, a tých prípadov sa bude, budú sa množiť, že sa najstarší člen nejakej komunity stáva otcom viacerých detí a jeho úmrtím následne deti môžu poberať sirotský dôchodok. Ja som posledný, ktorý by závidel niekomu sirotský dôchodok, špeciálne, keď je skutočne sirotským dôchodkom, to znamená, že príde o jedného rodiča, ale ani my by sme nemali byť chladní, že aj v tomto prípade by sme nemali závidieť. Na hygienu spoločnosti pre celkové chápanie je potrebné to precizovať tak, aby tieto skutočnosti nemohli nastať. My sme dlho rozmýšľali, ono je to dosť ťažké uchopiť legislatívne, že ako, ako to vlastne nastaviť aj v aplikačnej praxi, aby to bolo funkčné. V tomto návrhu návrh hovorí o tom, že u ľudí, kde sme vcelku liberálni, že nie ani keď by niekto mal dieťa s druhou ženou, tak už, my hovoríme už s treťou ženou a viac, takže je tam určitý pre niekoho, to by mohol vyjadriť kolega, ktorý tu nie je a mal spravodajcovať, určitú spokojnosť. Čiže u muža, ktorý sa prihlási k tretiemu dieťaťu, dieťaťu s treťou ženou a ďalšou ženou, tak je k tomu akceptovaniu toho otcovstva potrebné predložiť aj test DNA. Ambíciou, poviem otvorene, ambíciou tohto návrhu je otvoriť túto tému. Lebo nás to čaká. My už teraz štatisticky máme, len niekto mi sľúbil tie štatistiky, nedal mi ich, ale v zásade aj teraz sa už dá povedať, ale trošku ma berte s rezervou, aby som to mohol prípadne neskôr korigovať, do prípadného druhého čítania to pripravím vycizelované, že už teraz v tých určitých krajoch, okresoch, ktoré sú známe tým, že je tam veľa sociálne vylúčeného obyvateľstva, tak tých, počet sirôt je vyšší a respektíve rádovo vyšší. A vojna tam nebola, hej, čiže to je jeden z tých ukazovateľov, ktorý by nám tu mohol hovoriť. A hovorím, vzhľadom na to, že to je funkčné a ten sirotský nie je zanedbateľný príjem, tak bude pravdepodobne tendencia sa k tomuto inštitútu vracať. Z niekoho pohľadu vracať, ale z môjho pohľadu zneužívať. Takže ak máme vôľu naozaj dávať do poriadku sociálny systém, ktorý je naozaj pokazený a ktorý v konečnom dôsledku spôsobí rozvrat tejto krajiny aj z pohľadu toho, že demoralizuje tú krajinu úplne, tak je čas začať rozmýšľať aj o tom, že ako by sme mali upravovať tieto inštitúty. Žiaľ, hovorím, že radšej by som takýto návrh nepredkladal, lebo nabúrava veci, ktoré, by jeden nepovedal, že vôbec môžu nastať. Ďakujem pekne.